寄題徐虞卿醒心亭
作者：陳造
朝代：宋

paragraphs: 人間聲利場，疾馳不知反。
營營計毫末，一益昧百損。
徐侯大雅士，探道自其本。
策勳虛明地，外累不待遣。
出能同光塵，歸念寄蕭散。
著亭得勝處，竹茂水清淺。
亭中眎亭外，畏塗塵瞇眼。
翛然得此心，萬化無餘藴。
老我尚問津，人與室俱遠。
向來卜鄰計，欲舞嘆袖短。
會當尋此盟，蔬飯同茗椀。
灑落無何遊，共閲世沈湎。